Bert Patenaude Bertrand "Bert" Arthur Patenaude (Fall River, 4 ta' Novembru 1909 – Fall River, 4 ta' Novembru 1974) kien futboler Amerikan li kien jilgħab bħala attakkant. Hu hu uffiċjalment ikkreditat bl-ewwel tripletta li qatt ġie skorjata fl-istorja tat-Tazza tad-Dinja. Fl-1930, Patenaude ġie msejjaħ mat-tim nazzjonali tal-Istati Uniti għat-Tazza tad-Dinja tal-1930. F'din il-kompetizzjoni hu skorja gowl fl-ewwel logħba tal-Amerikani kontra l-Belġju, u fil-logħba ta' wara kontra l-Paragwaj skorja tripletta. Wara l-eliminazzjoni fis-semifinali kontra l-Arġentina, it-tim Amerikan għamel numru ta' logħbiet oħra fl-Amerika t'Isfel, b'Patenaude jiskorja s-sitt u l-aħħar gowl tiegħu mat-tim nazzjoni fit-telfa ta' 4–3 kontra l-Brażil. Din kellha tkun l-aħħar tiegħu man-nazzjonal. Din it-tripletta għal numru ta' snin qajjmet dubji fuq l-awtentiċità tagħha, diversi sorsi jsostnu li t-tieni mit-tliet gowls ta' Patenaude ġie skorjat minn Tom Florie (skont ir-rekord uffiċjali tal-FIFA), kien awtogowl ta' Aurelio González (skont l-RSSSF) jew kien fil-fatt gowl ta' Patenaude (skont il-federazzjoni tal-futbol Amerikana). Fl-aħħar, nhar l-10 ta' Novembru 2006, il-FIFA ħabbret li Patenaude kien fil-fatt l-ewwel persuna li skorja tripletta f'fażi finali tat-Tazza tad-Dinja. Fl-1971, Patenaude ġie miżjud fin-"National Soccer Hall of Fame".